ΚΑΝΟΝΙΣΜΟΣ (ΕΚ) αριθ. 248/1999 ΤΟΥ ΣΥΜΒΟΥΛΙΟΥ της 22ας Δεκεμβρίου 1998 όσον αφορά τις εξαγωγές ορισμένων προϊόντων χάλυβα ΕΚΑΧ και ΕΚ από την Τσεχική Δημοκρατία στην Κοινότητα για την περίοδο από την 1η Ιανουαρίου έως τις 31 Δεκεμβρίου 1999 (παράταση του συστήματος διπλού ελέγχου)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι η ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου, άρχισε την 1η Φεβρουαρίου 1995 (1) 7
ότι τα μέρη αποφάσισαν, με την απόφαση αριθ. 7/98 του Συμβουλίου Σύνδεσης (2), να παρατείνουν το σύστημα διπλού ελέγχου που καθιερώθηκε με την απόφαση αριθ. 3/97 (3), για την περίοδο μεταξύ 1ης Ιανουαρίου και 31ης Δεκεμβρίου 1999 7
ότι είναι συνεπώς αναγκαίο να παραταθεί η ισχύς της κοινοτικής νομοθεσίας εφαρμογής, που θεσπίστηκε με τον κανονισμό (ΕΚ) αριθ. 87/98 του Συμβουλίου, της 19ης Δεκεμβρίου 1997, σχετικά με την εξαγωγή ορισμένων προϊόντων χάλυβα ΕΚΑΧ και ΕΚ από την Τσεχική Δημοκρατία στην Κοινότητα για το διάστημα από 1ης Ιανουαρίου έως 31 Δεκεμβρίου 1998 (ανανέωση του συστήματος διπλού ελέγχου) (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ο κανονισμός (ΕΚ) αριθ. 87/98 εξακολουθεί να εφαρμόζεται για την περίοδο μεταξύ 1ης Ιανουαρίου και 31ης Δεκεμβρίου 1999, σύμφωνα με τις διατάξεις της απόφασης αριθ. 7/98 του Συμβουλίου Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου, με την επιφύλαξη της τροποποίησης αυτού του κανονισμού που αναφέρεται στο άρθρο 1 παράγραφος 2. Στον τίτλο, στο προοίμιο και στο άρθρο 1 παράγραφοι 1 και 4 του κανονισμού, οι παραπομπές στην περίοδο από την 1η Ιανουαρίου μέχρι τις 31 Δεκεμβρίου 1998 αντικαθίστανται από τις παραπομπές στην περίοδο από την 1η Ιανουαρίου μέχρι τις 31 Δεκεμβρίου 1999.
2. Το παράρτημα Ι αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την 1η Ιανουαρίου 1999.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1998.